กรุงไทยอ่อยใช้เน็ตแบงก์จ่ายดอกสูง
กรุงไทย ให้รางวัลลูกค้าอินเทอร์เน็ตแบงกิง ยอมจ่ายดอกเบี้ยเงินฝากเพิ่ม 0.50%
10 ส.ค. 2554

กรุงไทย ให้รางวัลลูกค้าอินเทอร์เน็ตแบงกิง ยอมจ่ายดอกเบี้ยเงินฝากเพิ่ม 0.50% 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เปิดเผยว่า ระยะต่อไปมีความเป็นไปได้ที่ธนาคารจะจำแนกการจ่ายดอกเบี้ยเงินฝากกับลูกค้ากลุ่มลูกค้าที่ใช้บริการทางการเงินผ่านอินเทอร์เน็ตสูงกว่าลูกค้าปกติ เพราะถือว่าช่วยลดค่าใช้จ่ายให้กับธนาคาร
ล่าสุดธนาคารกรุงไทยได้เปิดบริการ KTB netbank เป็นการทำธุรกรรมทุกอย่างในอินเทอร์เน็ต และเปิดบัญชีเงินฝากด้วยตัวเองไม่มีสมุดบัญชีเงินฝาก ซึ่งธนาคารได้พัฒนาระบบเพื่อใช้ในไอโฟนและไอแพด ลูกค้าที่เปิดบัญชีเงินฝากออมทรัพย์และใช้บริการเน็ตแบงก์ขั้นต่ำ 1 หมื่นบาท จะได้ดอกเบี้ยเพิ่ม 0.50% สูงกว่าดอกเบี้ยเงินฝากออมทรัพย์ปัจจุบันซึ่งอยู่ที่ 0.75% ถือว่าสูงกว่าเงินฝากออมทรัพย์ปกติ เพราะลูกค้ากลุ่มนี้ช่วยให้ต้นทุนสาขาลดลง ก็นำมาเกลี่ยให้กับลูกค้า
นายอนุชิต อนุชิตานุกูล รองกรรมการผู้จัดการใหญ่ ธนาคารกรุงไทย กล่าวว่า ตั้งเป้าระดมเงินฝากจากบริการ KTB netbank 1 แสนล้านบาท ภายใน 5 ปี มีลูกค้าใหม่ 5 หมื่นราย โดยเน้นลูกค้าที่มีรายได้เฉลี่ยเดือนละ 2.32.5 หมื่นบาท ปัจจุบันมีลูกค้าใช้บริการทางอินเทอร์เน็ตเพียง 1 ล้านบัญชี จาก 18 ล้านบัญชี ขณะที่ค่าใช้จ่ายต่อหัวต่อรายการของลูกค้าที่ทำรายการผ่านสาขาอยู่ที่ 20 บาท